text: El Centre Cívic i l'Ateneu l'Harmonia tornen de vacances | Andreuenc
  CulturaPau Mitjans 01/09/2015
  Amb l'arribada del mes de setembre, el Centre Cívic de Sant Andreu i l'Ateneu L'Harmonia tornen a obrir les portes per posar a disposició dels ciutadans andreuencs tota mena de tallers i exposicions. Durant aquest mes s'obriran les inscripcions per apuntar-se a les activitats i el dimecres dia 2 s'inauguraran dues exposicions; la primera, anomenada 'Francesc Serra. L'artista al seu taller' al Centre Cívic, i la segona, '30 anys d'ACU' a l'Harmonia.
  En aquesta nova temporada, tots dos centres ofereixen diverses novetats en relació als tallers. Així, per exemple, el Centre Cívic andreuenc disposa de cursos com el de Fotografia Urbana, un taller per aprendre noves habilitats fotogràfiques, el d'italià, o el de Bijuteria amb cuir o resines, per crear complements de roba amb aquests materials. Per la seva banda, l'Harmonia aposta per tallers com ara el de teatre emocional, el de reflexologia, el de cuina de carmanyola o de menjars del món, entre molts d'altres.
  El període d'inscripció dels tallers de tardor – aquells que van d'octubre a desembre – varia en funció de l'espai. A l'Ateneu serà del 7 al 30 de setembre i, al Centre Cívic, del 15 de setembre fins el 2 d'octubre.
  En relació a l'exposició del Centre Cívic, es tracta d'un recull de 33 retrats que el fotògraf Francesc Serra i Dimas va produir entre 1905 i 1960. Una trentena de peces en les quals es poden observar artistes il·lustres en un espai de creació personal i d'intimitat. 'Nuestros Artistas' és la sèrie que engloba aquestes fotografies amb personatges com ara el pintor i dibuixant Isidre Nonell, el polifacètic Santiago Rusiñol o Ramon Casas.
  Precisament, alguns d'aquests retrats del fotògraf barceloní són els que estaran exposats a les parets del Centre Cívic. I és que, gràcies a la cessió de l'Arxiu Fotogràfic de Barcelona, l'exposició es podrà veure fins el 25 de setembre.
  A L'Harmonia, la temàtica també és la fotografia però està encaminada a la trajectòria de l'Associació Cultural Urbana. A partir de mostres fotogràfiques i documentals es vol mostrar la història d'aquesta agrupació que enguany celebra el seu trentè aniversari. La mostra es podrà veure fins el 14 de setembre.
  La resta de centres cívics del districte, com ara el de Navàs, el Bon Pastor, La Sagrera o Trinitat Vella també inicien les seves activitats i ofereixen nous tallers aquest mes. Les inscripcions d'aquests quatre centres començaran el dia 7 de setembre.